**Стратэгія дзейнасці Беларускай асацыяцыі журналістаў на 2025–2027 гг.**

Мы, Беларуская асацыяцыя журналістаў, якая аб’ядноўвае больш за 1300 сябраў, працягваем сваю дзейнасць згодна са Статутам, нягледзячы на неправавое пазбаўленне дзяржаўнай рэгістрацыі і прызнанне “экстрэмісцкім фармаваннем” з боку ўладаў Беларусі.

БАЖ — частка міжнароднай журналісцкай супольнасці: сябра Міжнароднай Федэрацыі Журналістаў (IFJ), Еўрапейскай Федэрацыі Журналістаў (EFJ), IFEX і сеткі “Рэпарцёры без межаў”.

**Місія БАЖ** — пашырэнне прасторы свабоды слова праз падтрымку якаснай, запатрабаванай у сучасным грамадстве журналістыкі і распаўсюд праўдзівай інфармацыі, падтрымку сябраў арганізацыі, а таксама незалежных беларускіх медыя і людзей, якія ў іх працуюць.

**Мэтай дзейнасці БАЖ з’яўляецца** праца па рэалізацыі грамадзянскіх, эканамічных, сацыяльных, культурных і прафесійных правоў і законных інтарэсаў сябраў арганізацыі; спрыянне іх творчаму самавыяўленню і прафесійнаму росту, стварэнню ўмоў для забеспячэння свабоды слова і друку, права на бесперашкоднае атрыманне, захоўванне і распаўсюд інфармацыі; абароне правоў журналістаў і развіццю непадцэнзурнай журналістыкі, умацаванні і развіцці беларускай журналісцкай супольнасці.

Мы зыходзім з неабходнасці вяртання арганізацыі і ўсяго медыясектара ў Беларусь і аднаўлення легальнай дзейнасці ў краіне. Мы лічым неабходным адзначыць важнасць беларускамоўнага і беларускацэнтрычнага кантэнту як тое, чаму БАЖ садзейнічае, як падставе захавання нацыянальнай ідэнтычнасці аўдыторый.

**Мы ўсведамляем, што:**

* журналісты і медыя ў Беларусі сутыкнуліся з беспрэцэдэнтным узроўнем уладнага тэрору, крымінальнага і адміністрацыйнага пераследу, татальных рэпрэсій і адсутнасцю прававых механізмаў абароны;
* вайна Расіі супраць Украіны, а таксама іншыя міжнародныя ўзброеныя канфлікты наўпрост уплываюць на сітуацыю ў беларускай грамадзянскай супольнасці і ў медыясектары;
* істотна змяніліся ўмовы працы медыя і медыяарганізацый, якія вымушаны рэагаваць на выклікі, звязаныя з вымушанымі пераездамі, легалізацыяй беларускіх журналістаў за мяжой;
* значна скараціліся магчымасці манетызацыі незалежных медыя і адбылося істотнае скарачэнне рэсурсаў, неабходных для працы беларускіх медыя;
* патрэбы і праблемы журналістаў у Беларусі і беларускіх журналістаў ў выгнанні адрозніваюцца;
* узмацнілася крыміналізацыя медыяспажывання і камунікацыі з незалежнымі медыя;
* журналісты маюць усё большыя праблемы з доступам да інфармацыі і да беларускай аўдыторыі;
* адбываецца вымушаны адток прафесіяналаў з журналістыкі;
* актыўна выкарыстоўваецца прапаганда і інфармацыйныя маніпуляцыі;
* знізіўся аўтарытэт міжнародных праваабарончых механізмаў і сістэм бяспекі;
* узмоцніўся ціск на прадстаўнікоў медыя ў выгнанні, на іх родных і блізкіх у Беларусі;
* прадстаўнікі медыя сутыкаюцца з рознымі адміністрацыйнымі, эканамічнымі пагрозамі ў выгнанні, нават праявамі варожасці, гвалту;
* многія прадстаўнікі медыя вымушана сталі працаваць у фармаце фрылансу. Мы ўсведамляем, што яны застаюцца часткай прафесійнай медыясупольнасці.

**Мы адзначаем:**

* кансалідацыю і ўзаемную падтрымку журналісцкай супольнасці;
* трансфармацыю экасістэмы беларускага незалежнага медыясектара;
з’яўленне новых незалежных медыяініцыятыў, праектаў, іншых новых суб’ектаў;
* станаўленне сістэмы самарэгулявання ў медыясектары;
* наяўнасць адукацыйных магчымасцяў для павышэння прафесійнага ўзроўню;
* салідарнасць міжнароднай супольнасці;
* усведамленне беларускімі дэмакратычнымі сіламі важнасці незалежнай журналістыкі;
* змены ў медыяспажыванні і пераход аўдыторыі на новыя платформы;
* развіццё штучнага інтэлекту і яго выкарыстання ў журналістыцы;
* развіццё канвергентнасці беларускіх СМІ;
* унікальную ролю БАЖ як арганізацыі на скрыжаванні медыйнага і праваабарончага сектара.

**Прыярытэтнымі кірункамі дзейнасці БАЖ на 2025-2027 гады будуць:**

**1. Салідарнасць**

- Дзейнасць, накіраваная на вызваленне зняволеных беларускіх журналістаў. Аказанне ўсіх магчымых формаў дапамогі журналістам, якія трапілі пад рэпрэсіі, і іх сем’ям;

- Прыцягненне журналісцкай супольнасці да праяўлення салідарнасці, у тым ліку на міжнародным узроўні, правядзенне кампаній і акцый салідарнасці;

- Правядзенне мерапрыемстваў у падтрымку калег, якія праявілі прынцыповасць у адстойванні свабоды слова і пацярпелі за сваю прафесійную дзейнасць.

**2. Адвакацыя дзеля абароны, развіцця і ўстойлівасці беларускага незалежнага медыясектара:**

- Адвакацыйная праца і камунікацыя з партнёрамі, міжнароднымі арганізацыямі і супольнасцямі, урадамі дэмакратычных дзяржаў, донарамі, імпліментарамі, big-tech, міжнароднымі арганізацыямі, беларускімі дэмсіламі, грамадзянскай супольнасцю па падтрымцы экасістэмы беларускага незалежнага медыясектара;

- Інфармаванне замежных партнёраў, міжнародных актараў і замежных медыя пра сітуацыю ў беларускім медыясектары і яго патрэбы.

**3. Даследчая і Інфармацыйная дзейнасць:**

- Правядзенне маніторынгу парушэнняў правоў журналістаў і медыя, распаўсюд аналітычных матэрыялаў дзеля спрыяння абароне правоў чалавека;

- маніторынгі прапаганды і асвятлення электаральных кампаній у Беларусі:

- Інфармаванне беларускага грамадства і журналісцкай супольнасці пра сітуацыю і падзеі ў медыясектары, прыцягненне ўвагі беларускай і міжнароднай супольнасці да найбольш вострых праблем і пытанняў;

- Інфармаванне журналісцкай супольнасці пра магчымасці, звязаныя з прафесійным ростам, атрыманнем фінансавання, наладжваннем партнёрства і г. д.;

- Падтрымка пляцовак для камунікацыі ўнутры журналісцкай супольнасці.

**4. Адукацыя і стандарты прафесіі:**

- Павышэнне кваліфікацыі журналістаў і медыяспецыялістаў у найбольш запатрабаваных сферах;

- Развіццё сістэмнага падыходу ў падрыхтоўцы кадраў для медыя;

- Захаванне прафесійных стандартаў, павышэнне кваліфікацыі, правядзенне творчых конкурсаў;

- Павышэнне прававой дасведчанасці журналістаў;

- Павышэнне дасведчаннасці журналістаў у галіне лічбавай бяспекі.

**5. Прававая абарона і дапамога ў вырашэнні іншых важных пытанняў**

- Юрыдычная дапамога, звязаная з прафесійнай дзейнасцю, у Беларусі і за мяжой;

- Дапамога ў пераадоленні прафесійнага выгарання;

- Падтрымка рэпрэсаваных журналістаў, іх сем’яў, вызваленых журналістаў;

- Дапамога ў пытаннях, звязаных з легалізацыяй;

- Падрыхтоўка да будучыні (распрацоўка мап і мадэляў рэфармавання);

- Падтрымка ўразлівых груп беларускай медыйнай супольнасці;

- Падтрымка журналістаў-фрылансераў.

**6. Арганізацыйнае развіццё і развіццё супольнасці**

- Захаванне і развіццё экасістэмы беларускага незалежнага медыясектара знутры, які ўключае нацыянальныя, лакальныя і нішавыя медыя, а таксама падтрымліваючыя медыяарганізацыі;

- Вывучэнне патрэбаў медыясектара, правядзенне даследаванняў, апытанняў, фокус-груп і інш.;

- Згуртаванне супольнасці: правядзенні інтэграцыйных сустрэч, нэтворкінгаў і іншых мерапрыемстваў;

- Адміністраванне дзейнасці органаў самарэгулявання беларускага незалежнага медыясектара: Медыяасамблеі і Рады па медыяэтыцы;

- Падтрымка ўключанасці сябраў БАЖ у працу арганізацыі;

- Распрацоўка эфектыўнай сістэмы абароны супрацоўнікаў, сябраў БАЖ і іншых медыяспецыялістаў ад харасменту, дыскрымінацыі, парушэнняў працоўных правоў.